മോന്സന് തട്ടിപ്പുകാരനെന്ന് ഇന്റലിജന്സ് 2020ല് തന്നെ കണ്ടെത്തി അന്വേഷണം ആവശ്യപ്പെട്ട് ഇഡിയ്ക്ക് കത്തും തിരുവനന്തപുരം: മോന്സന് മാവുങ്കല് തട്ടിപ്പുകാരനാണെന്ന് സൂചിപ്പിക്കുന്ന റിപ്പോര്ട്ട് 2020ല് തന്നെ കേരള പൊലീസിന്റെ രഹസ്യാന്വേഷണ വിഭാഗം നല്കിയിരുന്നതായി റിപ്പോര്ട്ടുകള്. എഡിജിപി ആയിരുന്ന മനോജ് എബ്രഹാം ഒരു രഹസ്യാന്വേഷണം നടത്താന് സ്പെഷ്യല് ബ്രാഞ്ചിനെ ചുമതലപ്പെടുത്തിയിരുന്നു. ഈ അന്വേഷണ റിപ്പോര്ട്ടാണ് ഇപ്പോള് പുറത്തു വന്നിരിക്കുന്നത്. ഡിജിപി ആയിരുന്ന ലോക്നാഥ് ബെഹറയും മനോജ് എബ്രഹാമും മോന്സനിന്റെ വീട്ടില് സന്ദര്ശനം നടത്തിയിരുന്നു. ഇതിന് പിന്നാലെയാണ് രഹസ്യാന്വേഷണം നടത്താന് മനോജ് എബ്രഹാം സ്പെഷ്യല് ബ്രാഞ്ചിനെ ചുമതലപ്പെടുത്തിയത്. വിദേശത്തടക്കം ഇയാള്ക്ക് സാമ്ബത്തിക ഇടപാടുണ്ടെന്ന് റിപ്പോര്ട്ട് ചൂണ്ടിക്കാട്ടുന്നുണ്ട്. മോന്സനിന്റെ ഇടപാടുകളില് വലിയ ദുരൂഹതയുണ്ട്. ഉന്നതരായ ഒട്ടേറെ പേരുമായി ഇയാള് ബന്ധം പുലര്ത്തുന്നു. പുരാവസ്തുക്കളാണ് ഇയാളുടെ പ്രധാന ബിസിനസ്. ഇതിന്റെ വില്പ്പനക്കും കൈമാറ്റത്തിനും മറ്റും കൃത്യമായ ലൈസന്സ് ഉണ്ടോ എന്നത് സംശയമാണെന്നും രഹസ്യാന്വേഷണ റിപ്പോര്ട്ടില് വ്യക്തമാക്കുന്നു. മോന്സനിന്റെ പിതാവ് ഒരു സര്ക്കാര് ഉദ്യോഗസ്ഥനായിരുന്നു. സര്ക്കാര് ഉദ്യോഗത്തിലിരിക്കെ പിതാവ് മരണപ്പെട്ടതിനെ തുടര്ന്ന് മോന്സനിന്റെ സഹോദരനാണ് പിന്നീട് ഈ ജോലി ലഭിച്ചത്. പ്രൈമറി വിദ്യാഭ്യാസം മാത്രമാണ് ഉള്ളതെന്നും കന്യാസ്ത്രീ ആയിരുന്ന യുവതിയെ ആണ് വിവാഹം ചെയ്തതെന്നും റിപ്പോര്ട്ടിലുണ്ട്. ഈ റിപ്പോര്ട്ടിന്റെ അടിസ്ഥാനത്തില് സംസ്ഥാന പൊലീസ് മേധാവി എന്ഫോഴ്സമെന്റിനോട് അന്വേഷണം ആവശ്യപ്പെട്ട് കത്തെഴുതിയതും പുറത്തു വന്നിട്ടുണ്ട്.